  Виталий Пронин Ижевске вуылӥз Россиысь Президентлэн Приволжск федерал округъя выль оскем муртэз Игорь Комаров. Шаерысьтымы кивалтӥсьёсын сюлмаськытӥсь ужпумъёс сярысь кенешиз, «май» указъёслэсь быдэсъяськемзэс эскериз. Вань маин данъяськыны Удмуртиын бадӟым саклык висъяське шаермылы тупась кадръёсты будэтонлы. Вылӥ кивалтӥсьёс нырысь ик вуылӥзы Ижысь экономикая но математикая 29 номеро лицее. Лицейлэн директорез Владимир Аркашев куноосты соку ик информатикая кабинетэ нуиз. Бадӟым классъёсын дышетскисьёслэн луонлыксы вань парта сьӧрысен ик тодматскыны «Удмуртнефть» но «Купол» огазеяськонъёслэн ужаменызы. Физикая но математикая классъёсын дышетскисьёс инженеръёслэн уженызы рос-прос тодматско но та удысъя профессия быръё. Озьы тросэз выпускникъёссы ИжГТУ-э пыро. Егит специалистъёсты шумпотыса уже куто «Калашников» концернэ, Ижысь «Аксион-холдинг» но Воткаысь заводъёсы. Отӥяз бадӟым делегация вамыштӥз Ижысь техникая кун университетэ. Ыбылӥськон тӥрлыкез эскеронъя лабораторие пыразы. Вуоно конструкторъёс татын тодматско Россиын но кунгож сьӧрын поттэм пыӵал тӥрлыкен, выль модельёс кылдытон бордын ужало. Нош 2015-тӥ-2016-тӥ аръёсы «Калашников» концерн но шаерысьтымы ляб кылӥсьёслэн огазеяськонзы куремъя кылдытэмын сӧсыр егитъёсты дышетонъя центр. Та дыре «Конструкторско-технологическое обеспечение машиностроительных производств» специальностья ёзын 33 инвалид студент дышетске. Диплом басьтэмзы бере ваньзы соос уже интыямын луозы. Кивалтӥсьёс тодматскизы на «Купол» заводлэн ужаменыз. Пусйыны кулэ, та предприятиын ужасьёс пӧлысь 2 сюрс мындаез ИжГТУ-эз йылпумъямын. Куноослы возьматӥзы зенитно-ракетной но радиолокационной оборудование лэсьтонэз. Кенешон дыръя ӵектэмын на вал тросгес саклык висъяны тупаса улонын кутӥськись тӥрлык поттонлы. Тазалыкез утён Резиденциын котырес ӝӧк сьӧрын кенешонэ пыриськизы шаерысьтымы вань кивалтӥсьёс. Вераськон мынӥз сюлмаськытӥсь ужпумъёс сярысь. Трос сюлмаськонъёс люкаськемын тазалыкез утёнын: пыктос но сюлэм-сэр висёнъёсты дыраз шараян, нылпиосты йӧнатон. — Удмурт шаерын ӵапак та ужпумъёслы нырысь ик саклык висъяны кулэ, - шуиз Россиысь Президентлэн Приволжск федерал округъя оскем муртэз Игорь Комаров. - 57 пичи гуртъёс кыдёке интыяськемын медпунктъёслэсь но больницаослэсь. — Та удысын быдэстоно ужпумъёс трос шуыса ик, вуоно ар Удмуртиын ялэмын Тазалыклэн ареныз, - шуиз Удмурт Республикалэн Тӧроез Александр Бречалов. - 2019-тӥ арын выльдыны-тупатъяны чакламын куашкан калэ вуэм больницаосты, со понна бюджетысь Ижевсклы гинэ 1 миллиард манетлэсь трос висъяны чакламын. Пыдлось гуртъёсы вуылозы питранъёс вылын ворттылӥсь диагностикая центръёс. Туннэ нуналлы соос шаерамы 5 лыдъясько ни, вуоно арын эшшо 4-зэ басьтыны чакламын на. Тазалыкез утёнлы кадръёсты дасян сярысь но вераськон ӝутэмын вал. Эмъясьёс уг тырмо Кез, Балезино, Дэбес ёросъёсын. Сюлэм висёнъёсты дыраз шараяны юрттысалзы кардиологъёс, соос но шаерамы ичи. Удмурт Республикалэн Тӧроез полпредлы, юрттэт курыса, вазиськиз Уваын сюлэм но сэр висёнъёсъя центр пуктон пумысен. Отын тазалыксэс эмъяны мед быгатысалзы Ува но со котырысь ёросъёсын улӥсьёс. Тросаз гуртъёсын ФАП-ёс усьтӥсько ке но, отын Интернет уг ужа. Гуртысь адямиослэн ёросысь врачъёс доры гожтӥськемзы уг луы. Мукет сюлмаськытӥсь ужпумъёс сярысь но кенешизы. Кылсярысь, туннэ нуналлы вань анай-атайёс уг быгато на 3 аресъем пиналъёссэс нылпи садэ сётыны. Лэсьтӥськон удыс но чутэ. Пӧям дольщикъёсмы но 700 пала на. Удмуртиен тодматскемез но шаерысьтымы кивалтӥсьёсын кенешемез бере Игорь Комаров йылпумъян лэсьтӥз, Удмуртиын мытэм «Школа - вуз - предприятие» проект тросэзлы адӟем карымон луэ шуыса. Азьланяз но та удыслы бадӟым саклык висъямын луоз. 2019-тӥ арын тулыс Приволжск федерал округе пырись улосъёсын кивалтӥсьёсты бадӟым кенеше люкалозы. Егит специалистъёсты уже интыян сярысь отын вералозы Удмуртиысь кивалтӥсьёс.  Валентина Емельянова  